“มาเลเซีย” เปิดตัวเลข GDP ไตรมาส 3 ขยายตัว 14.2% อานิสงส์ดีมานด์-ส่งออกพุ่ง
แบงก์ชาติมาเลเซีย เปิดตัวเลข GDP ไตรมาส 3/65 ขยายตัว 14.2% รับแรงหนุนจากอุปสงค์ภายในประเทศที่ปรับตัวสูงขึ้นและการส่งออกที่ขยายตัวอย่างแข็งแกร่ง
แบงก์ชาติมาเลเซีย เปิดตัวเลข GDP ไตรมาส 3/65 ขยายตัว 14.2% รับแรงหนุนจากอุปสงค์ภายในประเทศที่ปรับตัวสูงขึ้นและการส่งออกที่ขยายตัวอย่างแข็งแกร่ง
11 พ.ย. 2565

ธนาคารกลางมาเลเซียเปิดเผยวันนี้ (11 พ.ย. 65) ว่า เศรษฐกิจมาเลเซียขยายตัวในอัตราเลขสองหลักเป็นครั้งแรกในรอบกว่า 1 ปี โดยได้แรงหนุนจากอุปสงค์ภายในประเทศที่ปรับตัวสูงขึ้นและการส่งออกที่ขยายตัวอย่างแข็งแกร่ง
ทั้งนี้ ผลิตภัณฑ์มวลรวมภายในประเทศ (GDP) ไตรมาส 3/2565 ของมาเลเซียขยายตัว 14.2% เมื่อเทียบรายปี ซึ่งดีกว่าที่นักวิเคราะห์คาดการณ์ว่าจะขยายตัว 11.7% และแข็งแกร่งกว่าในไตรมาส 2 ที่ขยายตัวเพียง 8.9% โดยตัวเลข GDP ไตรมาส 3 ขยายตัวในอัตราที่รวดเร็วที่สุดนับตั้งแต่ไตรมาส 2 ปี 2564
โดยธนาคารกลางมาเลเซียระบุว่า ตัวเลข GDP ไตรมาส 3/65 ได้รับแรงหนุนจากอุปสงค์และตลาดแรงงานที่ฟื้นตัวอย่างต่อเนื่อง รวมทั้งการส่งออกที่แข็งแกร่ง และการที่รัฐบาลเดินหน้าใช้นโยบายสนับสนุนเศรษฐกิจ
ด้านนางนอร์ ชามเซียห์ โมฮาหมัด ยูนุส ผู้ว่าการธนาคารกลางมาเลเซียกล่าวในการแถลงข่าวว่า เมื่อพิจารณาการเติบโตที่แข็งแกร่งในปีนี้ เราคาดว่าเศรษฐกิจตลอดปี 2565 จะขยายตัวสูงกว่าระดับ 7% ที่เคยคาดการณ์ไว้ก่อนหน้านี้
สำหรับเศรษฐกิจของมาเลเซียฟื้นตัวอย่างแข็งแกร่ง หลังจากที่หดตัวลงเนื่องจากการระบาดของโควิด-19 ขณะที่รัฐบาลมาเลเซียได้ปรับเพิ่มคาดการณ์การขยายตัวในปี 2565 สู่ระดับ 6.5%-7.0% จากตัวเลขคาดการณ์เดิมที่ 5.3%-6.3% แต่ยังคงคาดการณ์ว่าเศรษฐกิจในปี 2566 จะชะลอตัวลงสู่ระดับ 4.0%-5.0%